**Maltā apgūst sistēmisko pieeju darbam ar jauniešiem**

Latvijā ir pavasarīga janvāra pievakare, un mēs dodamies ceļā uz valsti, kur, šķiet, ir mūžīga vasara. Četras stundas virs mākoņiem un nolaižamies uz nelielas salas Vidusjūrā, kas atrodas uzreiz aiz Itālijas tālākā dienvidu punkta Sicīlijā, pavisam tuvu Ziemeļāfrikas krastiem. Malta ir Eiropas Savienības dalībvalsts un viena no mazākajām valstīm pasaulē. Valsts galvaspilsēta ir Valleta un lielākā pilsēta ir Birkirkara. Malta ir 316 km² liela un izmēra ziņā aizņem teritoriju kā Latvijas galvaspilsēta Rīga.

Maltā no 19. līdz 25.janvārim piedalījāmies starptautiskā Erasmus+ apmācību programmā “Beyond the Individual: An Introduction to Systemic Practice” (“Sistemātiskā prakse kā metode darbā ar jauniešiem”). Apmācības sapulcināja dalībniekus no astoņām Eiropas savienības dalībvalstīm – Spānijas, Maltas, Bulgārijas, Polijas, Slovākijas, Latvijas, Igaunijas un Grieķijas. Latviju pārstāvēja Līvānu novada Izglītības pārvaldes karjeras pedagoģe Rasma Svikle-Popova, Līvānu novada Bāriņtiesas priekšsēdētāja Sandra Rivča un Jaunsilavas pamatskolas skolotāja Sarmīte Ancāne.

Strādājot ar bērniem un jauniešiem, ikdienā ir jāsaskaras ar visdažādākajām situācijām, kurās ir jārod tūlītējs risinājums, un tas iespējams, aplūkojot konkrēto jautājumu no dažādiem aspektiem, iedziļinoties katrā mazākajā detaļā un uzklausot iesaistītās puses, izmantojot sistēmisku pieeju jautājumu risināšanā. Ne vienmēr ikdienā tam pietiek laika, bet tas dod vislabāko rezultātu. Apmācību programmā soli pa solim gājām cauri iespējamajiem teorētiskajiem un metodiskajiem risinājumiem sekmīgākam atbalstam jauniešiem un viņu ģimenēm grūtību pārvarēšanā.

Dalība apmācībās bija lieliska iespēja papildināt profesionālās zināšanas, kā arī radīja vēlmi izzināt aplūkotos tematus plašāk un dziļāk, piemēram, tik interesanto un noderīgo somatisko terapiju, geštaltterapiju un genogrammu veidošanu. Būtisks uzsvars tika likts arī uz prasmi uzdot saturīgus un izzinošus jautājumus. Dalībnieku dažādo pieredžu un atziņu sakausējums nostiprināja pārliecību, ka spēks ir labā komandā. Saliedēta un atbalstoša komanda ir ļoti būtiska, un apmācību laikā tika uzsvērts, ka, risinot jauniešu lietu jautājumus, tam var būt izšķiroša nozīme.

Piedalīšanās starptautiskajās apmācībās ir lieliska iespēja mācīties no citu valstu pieredzes, kas sniedz iespēju palūkoties uz ikdienu no cita skatu punkta. Mūsdienu lielākais izaicinājums ir arī atšķirīgu viedokļu uzklausīšana, pieslīpēšanās komandas biedriem, lai nonāktu pie kopsaucēja un vislabvēlīgākā risinājuma. Problēmsituāciju simulācija un daudzšķautnaina analīze bija apmācību programmas noslēguma darbs, kas nostiprināja apgūtās metodes.

Apmācību dalībniekus aizrāva dinamiskās iesildīšanās aktivitātes un daudzveidīgie uzdevumi. Neaizmirstams bija starpkultūru vakars, kurā katras dalībvalsts pārstāvji iepazīstināja ar savas valsts kultūru, iesaistot visus rotaļās, dziesmās un dejās, kā arī piedāvāja nogaršot pārstāvētās valsts nacionālos ēdienus.

Apmācību programmu vadīja pieredzējuši savas jomas speciālisti Marie Claire Testa, Mandy Deguara, Maria Mifsud un Clive Bonnici. Starptautiskās apmācības “Beyond the Individual: An Introduction to Systemic Practice” tika īstenotas Eiropas Savienības programmas Erasmus+ finansējuma ietvaros. Apmācības organizēja Maltas nevalstiskā organizācija “Prisms Malta’’ un apmācību Latvijas partneris bija nevalstiskā organizācija — biedrība “Donum Animus”.



Sarmīte Ancāne

Jaunsilavas pamatskolas skolotāja